Jabbu̱li̱.
32.
Jabbu̱li̱ ya Dhau̱dhi̱. Ali na mu̱gi̱sa oghu Luhanga akughanilagha bikoluwa biye bi̱bhi̱i̱hi̱ye kandi aamuuyʼo bibhi biye. 
Ali na mu̱gi̱sa muntu oghu Mukama akubalagha ati taali nʼeki asobeei̱ye kandi oghu ataakuhaagha bisubha. 
Obu naabhengi̱ye kwatula bibhi byanje, maani̱ ghampwela kimui haabwa kuukala nindila kilo kyona. 
Mukilo na ntangaali̱ okanfubila kwonini. Maani̱ ghampwela kimui ngoku kyanda ki̱kwomi̱yagha maasi. 
Niibuwo naatuuye bibhi byanje ewaawe kandi naaleka ku̱bi̱sa bikoluwa byanje bi̱bhi̱i̱hi̱ye. Naaghila nti, “Nkwatula ebi naasobeei̱ye ewaa Mukama,” wanganila musango ghwa bibhi byanje. 
Nahabweki oleke bantu baawe bakusabaghe noonaboneka, nankabha bijibu byengaane na maasi ghatungeeye biisa, bitabahi̱kʼo. 
Nuuwe bwebi̱si̱lo bwanje, okunjuna ku̱lu̱gha mu bijibu. Nkukulimbila bilimbo bya kucunguluwa. 
Mukama akughilagha ati, “Nku̱kwegheesi̱ya mulingo obhonganuuwe kughendelamu, nkukuhana kandi nkuloleelele. 
Mutaba nga nkai̱na kedha ndogooi̱ esitali na magheji, esi bakutaagha byoma mu kanu̱wa kandi mighuwo mu ki̱ku̱bha niikuwo sibadhootele.” 
Bantu babhi bakubona-bona kwonini, bhaatu abakwesighagha Mukama, akubalindagha haabwa kukunda kuwe kwamaani̱. 
Nahabweki enu̱we abahi̱ki̱li̱i̱ye, mudheedhuwe kandi musemeeleluwe mu Mukama. Mulimbe nʼelaka lyamaani̱ lya kudheedhuwa enu̱we abali na mitima esemeeye! 
